આ અંગે ઘટના સ્થળેથી પ્રાપ્ત થતી માહિતી અનુસાર સુરત જિલ્લાના બારડોલી તાલુકાનાં બમરોલી ગામે રહેતા પ્રવિણસિંહ પ્રતાપસિંહ સોલંકી (60) નાઓ નિવૃત્ત તલાટી છે. બુધવારના રોજ એક્ટિવા મોપેડ ઉપર બેન્કની ચેકબુક પાસબુક તેમજ અન્ય દસ્તાવેજ લઈને બારડોલીના મેઇન રોડ ઉપર ભંડારીવાડ નજીક આવેલ એસ.બી.આઈ બેંકમાં રોકડ રકમ ઉપાડવા ગયા હતા. ત્યાંથી 30 હજાર રૂપિયા લઈને પ્લાસ્ટિકની કોથરીમાં મૂકીને આગળના સ્ટેયરિંગ ઉપર ભેરવી તેઓ બમરોલી ગામે પરત જવા નીકળ્યા હતા ત્યારે વ્હોરવાડની ગલી નજીક મસ્જિદની સામે એક અજાણ્યા તસ્કરે પ્રવિણસિંહનું મોપેડ ધીમું પડતાં પ્લાસ્ટિકની બેગ ઝૂટવીને ભાગવાનો પ્રયત્ન કર્યો હતો. જેથી પ્રવિણસિંહે બૂમાબૂમ કરતાં કેટલાક સ્થાનિક દુકાનદારો અને યુવાનોએ પણ આ ઘટના જોઈ હતી જેથી 25 થી 30 યુવાનો આ ચોરનો પીછો કર્યો હતો. અને ટોળું પાછળ ભાગતું જોઈ તસ્કર રૂપિયા ભરેલી બેગ થોડે દૂર ફેંકીને ભાગી છૂટ્યો હતો.અને બેગમાંથી રૂપિયા સહી સલામત પ્રવિણસિંહને મળી જતાં તેમણે પોલીસ ફરિયાદ આપવાનું ટાળ્યું હતું. અને સ્થાનિક યુવાનોનો આભાર માન્યો હતો.